次韵趙景貺春思且懷吳越山水
作者：蘇軾
朝代：宋

paragraphs: 歲華來無窮，老眼久已靜。
春風如繫馬，未動意先騁。
西湖忽破碎，鳥落魚動鏡。
縈城理枯瀆，放閘起膠艇。
願君營此樂，官事何時竟。
思吳信偶然，出處付前定。
飄然不繫舟，乘此無盡興。
醉翁行樂處，草木皆可敬。
明朝游北渚，急掃黄葉徑。
白酒真到齊，紅裙已放鄭。